text: Langvarig halmbrand ulmer stadig ved Egtved
  24 januar 2017 kl. 06.36
  Det lykkedes brandmandskabet at undgå en større gårdbrand og begrænse den til en lade, da der mandag opstod ild i nogle bigballer på en ejendom ved Egtved. 
  Mandskab fra Beredskabsstyrelsen Sydjylland har hele natten været indsat til efterslukning og overvågning af  en stor halmbrand på Vork Skolevej ved Egtved.
  Her opstod der mandag eftermiddag ild i en stor mængde bigballer. Det lykkedes Trekantområdets Brandvæsen at få afgrænset branden til laden og de store halmballer.
  Nogle kreaturer i laden og nærliggende staldbygninger blev reddet ud i tide.
  - Sådanne halmbrande tager lang tid at slukke og ulmer længe. Derfor har mandskab fra Beredskabsstyrelsen Sydjylland overtaget overvågningen og efterslukningen, siger vagtchef Klaus Baagøe, Sydøstjyllands Politi, tirsdag morgen til TV SYD.
  Beredskabsstyrelsen Sydjylland er mandag aften indsat til brand i Egtved med 5 mand, vandtankvogn, højtrykskompressor og transportvogn.
  
  